## Pravilnik o Stalnom izbranom sudištu pri Hrvatskoj gospodarskoj komori

### NN 150/2002 (17.12.2002.), Pravilnik o Stalnom izbranom sudištu pri Hrvatskoj gospodarskoj komori

# HRVATSKA GOSPODARSKA KOMORA

2465

Na temelju članka 19. stavka 4.
Zakona o Hrvatskoj gospo­dar­skoj komori (»Narodne novine« br. 66/91 i 73/91) i
članka 21. stavka 1. podstavka 4. Statuta Hrvatske gospodarske komore (»Narodne
novine« broj 11/94. – pročišćeni tekst, 108/95, 19/96, 64/01) Skupština
Hrvatske gospodarske komore na 6. sjednici 9. prosinca 2002. donosi

## PRAVILNIK

### O STALNOM IZBRANOM SUDIŠTU PRI HRVATSKOJ GOSPODARSKOJ KOMORI

Članak 1.

1. Pri Hrvatskoj gospodarskoj
komori djeluje Stalno izbrano sudište (u daljem tekstu: Sudište).

2. Sudište je neovisno u svome
radu.

3. Sjedište Sudišta je u
Zagrebu.

4. Sudište ima svoj pečat s
natpisom »Stalno izbrano sudište pri Hrvatskoj gospodarskoj komori i znakom
Hrvatske gospodarske komore i Sudišta«.

Članak 2.

1. Tijela Sudišta su
predsjedništvo, predsjednik i tajnik Sudišta.

2. Tijela Sudišta su i
arbitražni sudovi kad postupaju u sporovima pred Sudištem ili u vezi s njima.

Članak 3.

1. Predsjedništvo Sudišta
sastoji se od devet članova: pred­sjednika, dvaju potpredsjednika i šest
članova bez posebne funk­cije. Njih imenuje za razdoblje od četiri godine
Upravni odbor Hrvatske gospodarske komore.

2. Određena osoba može biti
imenovana za predsjednika i potpredsjednika Sudišta samo dva puta uzastopce.

3. Osoba koja je dva puta
uzastopce bila imenovana za predsjednika ili potpredsjednika Sudišta može biti
imenovana za člana predsjedništva Sudišta.

Članak 4.

1. Liste arbitara su: lista
arbitara u sporovima s među­narod­nim obilježjem i lista arbitara u sporovima
bez međunarodnog obilježja.

2. Liste arbitara sa kojih se
biraju arbitri pojedinci, članovi i predsjednici arbitražnih vijeća utvrđuje za
razdoblje od četiri godine Upravni odbor Hrvatske gospodarske komore na
prijedlog predsjedništva Sudišta.

Članak 5.

1. Predsjedništvo Sudišta vodi
opći nadzor nad radom Su­diš­ta, brine se o pravilnoj primjeni pravilnika i
drugih općih akata Sudišta, sudjeluje u odlučivanju o nadležnosti Sudišta,
odlučuje o korištenju i raspoređivanju financijskih sredstava Sudišta, razmatra
i odobrava godišnje izvještaje Sudišta i plan rada Sudišta za sljedeću godinu
te obavlja druge poslove određene Pravilnikom i drugim aktima Sudišta.

2. Kad Predsjedništvo Sudišta na
temelju odredaba ovog pravilnika samostalno odlučuje o određenoj stvari, za
pravovaljano odlučivanje potrebno je da sjednici predsjedništva prisustvuju
predsjednik ili potpredsjednik i četiri člana predsjedništva.

Članak 6.

1. Predsjednik Sudišta
predstavlja i zastupa Sudište.

2. Predsjednik Sudišta imenuje
izmiritelje, arbitre i predsjednike arbitražnih vijeća u slučajevima
predviđenima Pravilnikom o mirenju i Pravilnikom o arbitraži, odlučuje o
izuzeću arbitara, brine se o održavanju i razvijanju suradnje s drugim
organizacijama čija je djelatnost od interesa za rad Sudišta te obavlja druge
poslove određene aktima Sudišta i odlukama predsjedništva.

3. Predsjednik Sudišta podnosi
Hrvatskoj gospodarskoj komori godišnji izvještaj o radu i godišnji financijski
izvještaj Sudišta.

4. Sporazume o suradnji s drugim
sudištem potpisuje pred­sjednik Hrvatske gospodarske komore ili predsjednik
Sudišta, ovisno o postojanju uzajamnosti.

  Članak 7.

1. Predsjedništvo Sudišta može
na prijedlog predsjednika Sudišta prenijeti na potpredsjednika ili na nekog
drugog člana predsjedništva obavljanje određenih poslova iz nadležnosti
predsjednika Sudišta.

2. Predsjedništvo Sudišta može
odrediti potpredsjednika koji će tijekom sljedeće kalendarske godine
zamjenijivati predsjednika Sudišta.

Članak 8.

Potpredsjednici Sudišta
zamjenjuju predsjednika kad je spriječen obavljati svoje dužnosti.

 Članak 9.

1. Tajnika Sudišta imenuje
predsjednik Hrvatske gospodarske komore. Tajnik može biti diplomirani pravnik s
pravosudnim ispitom koji se aktivno služi engleskim jezikom. Tajnik svoju
dužnost obavlja na temelju ugovora o radu na neodređeno vrijeme.

2. Ako predsjednik Hrvatske
gospodarske komore ne imenuje tajnika u smislu odredbe stavka 1. ovog članka,
tajnika Sudišta na prijedlog predsjedništva Sudišta imenuje za razdoblje od
četiri godine Upravni odbor Hrvatske gospodarske komore.

3. Tajnik Sudišta iz stavka 2.
ovoga članka može biti imenovan samo dva puta uzastopce.

 Članak 10.

1. Tajnik Sudišta priprema rad
predsjedništva i predsjednika Sudišta i izvršava njihove odluke.

2. Tajnik Sudišta poduzima
administrativne radnje radi konstituiranja arbitražnog suda i pripremanja
raspravljanja u određe­noj stvari, brine se za pravilno izvršavanje zaključaka
i drugih odluka arbitražnih sudova, rukovodi poslovima tajništva, priprema
godišnji izvještaj o radu, godišnji financijski izvještaj i plan rada Sudišta
za sljedeću godinu te obavlja druge poslove odre­đene aktima Sudišta.

3. U slučaju spriječenosti
tajnika, predsjednik Sudišta odre­đuje mu privremenog zamjenika.

4. Predsjednik Sudišta ovlašten
je poduzeti sve radnje iz nadležnosti tajnika Sudišta.

5. Poslove tajništva Sudišta
obavlja potreban broj djelatnika Hrvatske gospodarske komore.

6. Tajništvo Sudišta obavlja
administrativne poslove Sudišta, vodi biblioteku i dokumentaciju, čuva arhiv
Sudišta te obavlja financijske poslove Sudišta u skladu s aktima Hrvatske
gospodarske komore.

Članak
11.

1. Predsjednik, članovi
predsjedništva i tajnik Sudišta:

a) prate primjenu općih akata
Sudišta i drugih odluka Sudišta i arbitražnih sudova te na temelju odobrenja
ili suglasnosti predsjedništva Sudišta pripremaju i predlažu promjene tih akata
radi njihovog usklađivanja s razvojem zakonodavstva i arbitražne prakse;

b) organiziraju i provode na
temelju odobrenja ili suglasnosti predsjedništva Sudišta seminare,
savjetovanja, stručne razgovore i slične djelatnosti radi upoznavanja šire
društvene, a napose pravničke javnosti, s pravnim osnovama djelovanja i praksom
Sudišta;

c) sudjeluju u znanstvenim i
stručnim skupovima od interesa za rad Sudišta;

d) pripremaju i objavljuju u
znanstvenoj i stručnoj periodici informacije i druge napise o praksi Sudišta i
o arbitražnom rješa­vanju sporova;

e) obavljaju druge poslove radi
unapređivanja rada Sudišta koje odredi predsjedništvo Sudišta.

2. Obavljanje određenih poslova
iz stavka 1. ovog članka predsjedništvo odnosno predsjednik Sudišta mogu
povjeriti i osobama koje nisu članovi tijela Sudišta.

3. Predsjednik Sudišta može ovlastiti potpredsjednika
ili drugog člana predsjedništva da obavi neki od navedenih poslova iz njegove
nadležnosti.

Članak 12.

1. Predsjednik i tajnik Sudišta
iz članka 7. stavka 2. ovog Pravilnika imaju pravo na naknadu troškova i
nagradu u vezi s obavljanjem svojih funkcija u skladu s odlukom o naknadi
troškova i o nagradi članovima tijela Sudišta, arbitrima i drugim osobama u
postupku pred Sudištem koju donosi Upravni odbor Hrvatske gospodarske komore.

2. Odredbe stavka 1. ovoga
članka na odgovarajući se način primjenjuju na članove predsjedništva i na
privremenog zamjenika tajnika Sudišta.

3. Naloge za isplatu naknade
troškova i nagrade osobama iz stavaka 1. ovog članka izdaju potpredsjednik
Sudišta ili član predsjedništva Sudišta kojima se ta sredstva ne isplaćuju.

4. Ostale naloge za isplatu iz sredstava Sudišta
izdaje pred­sjednik ili tajnik Sudišta.

Članak 13.

Hrvatska gospodarska komora
obavlja nadzor nad administrativnim i materijalno-financijskim poslovanjem
Sudišta i osigurava sredstva potrebna za obavljanje njegove djelatnosti.

Članak 14.

1. Tijela Sudišta izabrana po
dosadašnjim propisima ostaju u funkciji do isteka mandata.

2.
Odredbe o ograničenju prava na ponovni uzastopni izbor u određena tijela
Sudišta primjenjivat će se na izbore i imenovanja koji će se obavljati nakon
stupanja na snagu ovog Pravilnika.

Članak
15.

Opći
akti Sudišta, liste arbitara i odluke o imenovanju pred­sjednika, članova
predsjedništva i tajnika iz članka 7. stavka 2. ovoga Pravilnika objavljuju se
u »Narodnim novinama«.

Članak
16.

Stupanjem
na snagu ovog pravilnika prestaju važiti odredbe članaka 1. do 11. Pravilnika o
Stalnom izbranom sudištu pri Hrvatskoj gospodarskoj komori (»Narodne novine«
br. 113/93 – pročišćeni tekst i 84/96).

Članak 17.

Ovaj
pravilnik stupa na snagu osmog dana od dana objave u »Narodnim novinama«.

Broj:
I – 3342/1-2002.

Zagreb,
9. prosinca 2002.

Predsjednik
            **Nadan Vidošević,** v. r.

Pravilnik, NN 150/2002-2465